CELEX: 32021R1018
Language: fi
Date: 2021-06-22 00:00:00
Title: Komission täytäntöönpanoasetus (EU) 2021/1018, annettu 22 päivänä kesäkuuta 2021, täytäntöönpanoasetuksessa (EU) 2021/637 vahvistettujen teknisten täytäntöönpanostandardien muuttamisesta maailmanlaajuisen järjestelmällisen merkittävyyden indikaattoreiden julkistaminen osalta sekä täytäntöönpanoasetuksen (EU) N:o 1030/2014 kumoamisesta (ETA:n kannalta merkityksellinen teksti)

24.6.2021   
               
               
                  FI
               
               
                  Euroopan unionin virallinen lehti
               
               
                  L 224/6
               
            
         KOMISSION TÄYTÄNTÖÖNPANOASETUS (EU) 2021/1018,
         annettu 22 päivänä kesäkuuta 2021,
         täytäntöönpanoasetuksessa (EU) 2021/637 vahvistettujen teknisten täytäntöönpanostandardien muuttamisesta maailmanlaajuisen järjestelmällisen merkittävyyden indikaattoreiden julkistaminen osalta sekä täytäntöönpanoasetuksen (EU) N:o 1030/2014 kumoamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta 26 päivänä kesäkuuta 2013 annetun Euroopan parlamentin ja neuvoston asetuksen (EU) N:o 575/2013 (1) ja erityisesti sen 434 a artiklan,
         sekä katsoo seuraavaa:
         
                     (1)
                  
                  
                     Asetuksen (EU) N:o 575/2013 441 artiklassa edellytetään, että maailmanlaajuiset järjestelmän kannalta merkittävät laitokset (G-SII-laitokset) julkistavat vuosittain niiden indikaattoreiden arvot, joita käytetään kyseisten laitosten pisteytyksen määrittämiseen Euroopan parlamentin ja neuvoston direktiivin 2013/36/EU (2) 131 artiklassa tarkoitetulla määrittämismenetelmällä. Komission täytäntöönpanoasetuksessa (EU) N:o 1030/2014 (3), joka on annettu asetuksen (EU) N:o 575/2013 441 artiklan 2 kohdan nojalla, vahvistetaan G-SII-laitosten määrittämisessä käytettyjen arvojen julkistamisen yhtenäiset muodot ja päivämäärät. Asetuksen (EU) N:o 575/2013 441 artiklan 2 kohta on kumottu Euroopan parlamentin ja neuvoston asetuksella (EU) 2019/876 (4).
                  
               
                     (2)
                  
                  
                     Direktiivin 2013/36/EU 131 artiklassa vahvistetaan G-SII-laitosten määrittämisperusteet. Komission delegoidussa asetuksessa (EU) N:o 1222/2014 (5) täsmennetään menetelmä tätä määrittämistä varten ja määritellään G-SII-laitosten alaluokat. Delegoitua asetusta (EU) N:o 1222/2014 on muutettu komission delegoidulla asetuksella (EU) 2021/539 (6), jotta on voitu ottaa huomioon Baselin pankkivalvontakomitean (BCBS) heinäkuussa 2018 hyväksymät G-SII-laitosten määrittämistä koskevat tarkistetut kansainväliset standardit (7). Nämä tarkistetut kansainväliset standardit ja erityisesti vaatimus käyttää yhtenäistä muotoa tiedoissa, jotka koskevat asetuksen (EU) N:o 575/2013 441 artiklassa tarkoitettujen, G-SII-laitosten pisteytyksen määrittämiseen käytettyjen indikaattoreiden arvoja, olisi otettava huomioon komission täytäntöönpanoasetuksessa (EU) 2021/637 (8).
                  
               
                     (3)
                  
                  
                     Sen vuoksi täytäntöönpanoasetusta (EU) 2021/637 olisi muutettava.
                  
               
                     (4)
                  
                  
                     Lisäksi asetuksella (EU) 2019/876 on lisätty asetukseen (EU) N:o 575/2013 434 a artikla, jossa siirretään komissiolle valta hyväksyä tekniset täytäntöönpanostandardit, joissa täsmennetään yhdenmukaiset julkistamismuodot tiedoille, jotka tarvitaan laitosten riskiprofiilien ja asetuksen (EU) N:o 575/2013 osasta yksi osaan seitsemään vahvistettujen vaatimusten noudattamisen arvioimiseksi. Komission täytäntöönpanoasetus (EU) 2021/637 on annettu kyseisen 434 a artiklan nojalla, ja siinä otetaan käyttöön uusia vaatimuksia täytäntöönpanoasetuksessa (EU) N:o 1030/2014 vahvistettujen vaatimusten sijasta. Sen vuoksi on aiheellista kumota täytäntöönpanoasetus (EU) N:o 1030/2014.
                  
               
                     (5)
                  
                  
                     Jotta voidaan varmistaa saumaton siirtyminen täytäntöönpanoasetuksesta (EU) N:o 1030/2014 täytäntöönpanoasetukseen (EU) 2021/637, tämän asetuksen soveltamispäivän olisi oltava sama kuin täytäntöönpanoasetuksen (EU) 2021/637 soveltamispäivä eli 28 päivä kesäkuuta 2021. Samasta syystä tämän asetuksen voimaantulopäivän olisi oltava sama kuin päivä, jona se julkaistaan Euroopan unionin virallisessa lehdessä ennen sen soveltamispäivää eli 28 päivää kesäkuuta 2021.
                  
               
                     (6)
                  
                  
                     BCBS julkaisi konsolidoidun Baselin kehyksen joulukuussa 2019, mukaan lukien päivitetyt pilarin 3 julkistamisvaatimukset (9), joista suurin osa on otettu asetukseen (EU) N:o 575/2013 asetuksella (EU) 2019/876. Jotta nämä muutokset voidaan panna täytäntöön, täytäntöönpanoasetuksella (EU) 2021/637 on vahvistettu johdonmukainen ja kattava pilarin 3 julkistamiskehys. Sen vuoksi G-SII-laitosten olisi käytettävä pilaria 3 koskevaa tämän asetuksen mukaista kertomusta, kun ne julkistavat tiedot niiden pisteyttämiseen käytettyjen indikaattoreiden arvoista.
                  
               
                     (7)
                  
                  
                     Tämä asetus perustuu teknisten täytäntöönpanostandardien luonnoksiin, jotka Euroopan pankkiviranomainen on toimittanut komissiolle.
                  
               
                     (8)
                  
                  
                     Euroopan pankkiviranomainen on järjestänyt avoimet julkiset kuulemiset teknisten sääntelystandardien luonnoksista, joihin tämä asetus perustuu, analysoinut niihin mahdollisesti liittyviä kustannuksia ja hyötyjä sekä pyytänyt neuvoja Euroopan parlamentin ja neuvoston asetuksen (EU) N:o 1093/2010 (10) 37 artiklan mukaisesti perustetulta pankkialan osallisryhmältä,
                  
               ON HYVÄKSYNYT TÄMÄN ASETUKSEN:
         
            1 artikla
            Täytäntöönpanoasetuksen (EU) 2021/637 muuttaminen
            Lisätään täytäntöönpanoasetukseen (EU) 2021/637 6 a artikla seuraavasti:
            
               
                  ”6 a artikla
                  Maailmanlaajuisen järjestelmällisen merkittävyyden indikaattoreiden julkistaminen
                  
                     1.   G-SII-laitosten on julkistettava tiedot asetuksen (EU) N:o 575/2013 441 artiklassa tarkoitettujen, G-SII-laitosten pisteytyksen määrittämiseen käytettyjen indikaattoreiden arvoista käyttämällä asetuksen (EU) N:o 575/2013 434 a artiklassa tarkoitettua yhtenäistä julkistamismuotoa, jota asianmaisten viranomaisten on käytettävä indikaattoriarvojen keräämiseen komission delegoidun asetuksen (EU) N:o 1222/2014 3 artiklan 2 kohdan mukaisesti, lukuun ottamatta kyseisen artiklan mukaisesti kerättyjä oheistietoja ja lisätietoeriä.
                  
                  
                     2.   G-SII-laitosten on julkistettava 1 kohdassa tarkoitetut tiedot vuoden lopussa antamassaan pilaria 3 koskevassa kertomuksessa. G-SII-laitosten on julkistettava 1 kohdassa tarkoitetut tiedot uudelleen ensimmäisessä pilaria 3 koskevassa kertomuksessaan sen jälkeen, kun indikaattoreiden arvot on lopullisesti toimitettu asianomaisille viranomaisille, jos toimitetut luvut poikkeavat vuoden lopussa annetussa pilaria 3 koskevassa kertomuksessa julkistetuista luvuista.”
                  
               
            
         
         
            2 artikla
            Täytäntöönpanoasetuksen (EU) N:o 1030/2014 kumoaminen
            Kumotaan täytäntöönpanoasetus (EU) N:o 1030/2014.
         
         
            3 artikla
            Voimaantulo
            Tämä asetus tulee voimaan päivänä, jona se julkaistaan Euroopan unionin virallisessa lehdessä.
            Sitä sovelletaan 28 päivästä kesäkuuta 2021.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 22 päivänä kesäkuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 176, 27.6.2013, s. 1.
         
            (2)  Euroopan parlamentin ja neuvoston direktiivi 2013/36/EU, annettu 26 päivänä kesäkuuta 2013, oikeudesta harjoittaa luottolaitostoimintaa ja luottolaitosten ja sijoituspalveluyritysten vakavaraisuusvalvonnasta, direktiivin 2002/87/EY muuttamisesta sekä direktiivien 2006/48/EY ja 2006/49/EY kumoamisesta (EUVL L 176, 27.6.2013, s. 338).
         
            (3)  Komission täytäntöönpanoasetus (EU) N:o 1030/2014, annettu 29 päivänä syyskuuta 2014, Euroopan parlamentin ja neuvoston asetuksen (EU) N:o 575/2013 mukaisia järjestelmän kannalta merkittävien maailmanlaajuisten laitosten määrittämisessä käytettävien arvojen julkistamisen yhtenäisiä muotoja ja päivämäärää koskevista teknisistä täytäntöönpanostandardeista (EUVL L 284, 30.9.2014, s. 14).
         
            (4)  Euroopan parlamentin ja neuvoston asetus (EU) 2019/876, annettu 20 päivänä toukokuuta 2019, asetuksen (EU) N:o 575/2013 muuttamisesta vähimmäisomavaraisuusasteen, pysyvän varainhankinnan vaatimuksen, omien varojen ja hyväksyttävien velkojen vaatimusten, vastapuoliriskin, markkinariskin, keskusvastapuoliin liittyvien vastuiden, yhteistä sijoitustoimintaa harjoittaviin yrityksiin liittyvien vastuiden, suurten asiakasriskien ja raportointi- ja julkistamisvaatimusten osalta sekä asetuksen (EU) N:o 648/2012 muuttamisesta (EUVL L 150, 7.6.2019, s. 1).
         
            (5)  Komission delegoitu asetus (EU) N:o 1222/2014, annettu 8 päivänä lokakuuta 2014, Euroopan parlamentin ja neuvoston direktiivin 2013/36/EU täydentämisestä teknisillä sääntelystandardeilla, joilla täsmennetään menetelmä maailmanlaajuisten järjestelmän kannalta merkittävien laitosten määrittämiseksi ja maailmanlaajuisten järjestelmän kannalta merkittävien laitosten alaluokkien määrittelemiseksi (EUVL L 330, 15.11.2014, s. 27).
         
            (6)  Komission delegoitu asetus (EU) 2021/539, annettu 11 päivänä helmikuuta 2021, Euroopan parlamentin ja neuvoston direktiivin 2013/36/EU täydentämisestä teknisillä sääntelystandardeilla, joilla täsmennetään menetelmä maailmanlaajuisten järjestelmän kannalta merkittävien laitosten määrittämiseksi ja maailmanlaajuisten järjestelmän kannalta merkittävien laitosten alaluokkien määrittelemiseksi, annetun delegoidun asetuksen (EU) N:o 1222/2014 muuttamisesta (EUVL L 108, 29.3.2021, s. 10).
         
            (7)  Baselin kehys – SCO40: maailmanlaajuiset järjestelmän kannalta merkittävät pankit.
         
            (8)  Komission täytäntöönpanoasetus (EU) 2021/637, annettu 15 päivänä maaliskuuta 2021, Euroopan parlamentin ja neuvoston asetuksen (EU) N:o 575/2013 kahdeksannen osan II ja III osastossa tarkoitettujen tietojen julkistamista laitosten toimesta koskevista teknisistä täytäntöönpanostandardeista sekä komission täytäntöönpanoasetuksen (EU) N:o 1423/2013, komission delegoidun asetuksen (EU) 2015/1555, komission täytäntöönpanoasetuksen (EU) 2016/200 ja komission delegoidun asetuksen (EU) 2017/2295 kumoamisesta (EUVL L 136, 21.4.2021, s. 1).
         
            (9)  Kansainvälisen järjestelypankin (Bank of International Settlements) Baselin pankkivalvontakomitea, DIS Disclosure requirements, joulukuu 2019.
         
            (10)  Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).